Spikkat l-aħbar il-bieraħ li x-xogħol fuq il-mina ta' tnax-il kilometru li ser tiżbokka f'Ta' Xbiex biex ittaffi l-impatt tal-għargħar wasal fl-aħħar. Din il-mina ser isservi biex fiha jinġabar l-ilma tax-xita li jkun għaddej mit-toroq. Il-parti l-kbira ta' dan l-ilma ser jintefa l-baħar. Il-Gvern qiegħed jiftaħar li dan l-ilma tax-xita ser jintefa' fil-baħar. Tajjeb dan? Dan hu ħela ta' riżorsi u ma nistax nifhem min kien dak l-għaref li approva li juża' l-miljuni ta' euros f'fondi Ewropej biex narmu dan l-ilma tax-xita l-baħar. Il-parti l-kbira ta' dan l-ilma tax-xita ikun fit-toroq minħabba li ħafna bini li inbena matul dawn l-aħħar 50 sena huwa mingħajr bir. Għal din ir-raġuni l-ilma tax-xita mill-bjut ta' dan il-bini jispiċċa fit-toroq jew jintefa' fid-drenaġġ li għax ma jlaħħaqx ifur fit-toroq ta' diversi lokalitajiet. Mela meta l-Gvern (ta' Gonzi) ta' bidu għal dan il-proġett kien qed jagħmel tajjeb għall-abbużi li saru mill-industrija tal-bini tul dawn l-aħħar 50 sena. Il-Gvern sikwit jipprietka li min iħammeġ għandu jnaddaf (the polluter pays). Allura għax ma darx fuq min kien responsabbli u ġiegħlu jerfa' l-konsegwenzi ta' egħmilu? Flok ma mexa b'responsabbilta, l-Gvern daħħal idejh fil-but tagħna u mill-kaxxa ta' Malta kif ukoll mill-fondi Ewropej qed jagħmel tajjeb għall-ħsara kbira li l-industrija tal-bini għamlet tul is-snin. Din ir-realta' ma jgħidulkomx biha meta jkunu qed jippużaw għar-ritratti.
Il-Gvern jiftaħar li ser jarmi l-ilma tax-xita fil-baħar